Predkladacia správa

Vláda SR uznesením č. 253 z 22. marca 2006 uložila ministrovi zahraničných vecí v spolupráci s ďalšími ministrami a predsedami príslušných úradov štátnej správy SR predložiť na rokovanie vlády komplexné zhodnotenie efektivity členstva SR v medzinárodných organizáciách a s ním spojených finančných aspektov do 31. marca 2008. Na základe uvedeného uznesenia predkladá Ministerstvo zahraničných vecí SR v spolupráci s ústrednými orgánmi štátnej správy, ktoré sú garantmi členstva SR v príslušných medzinárodných organizáciách, vláde SR na informáciu „Komplexné zhodnotenie efektivity členstva SR v medzinárodných organizáciách a s ním spojených finančných aspektov“.  Cieľom materiálu je dokumentovať význam a opodstatnenosť členstva SR v medzinárodných organizáciách a zároveň poskytnúť súhrnnú informáciu o aktuálnom stave výdavkov zo štátneho rozpočtu spojených s členstvom SR v medzinárodných organizáciách.

Slovenská republika je členom, resp. zmluvnou stranou viac ako 80 medzinárodných medzivládnych organizácií, programov, fondov, dohovorov a konferencií. Zmyslom a poslaním členstva SR v medzinárodných organizáciách je efektívne presadzovanie jej záujmov v jednotlivých oblastiach ich činnosti.

Materiál sa svojím obsahom orientuje na medzivládne medzinárodné organizácie, do ktorých Slovenská republika uhrádza pravidelne členské a iné finančné príspevky. Nezaoberá sa medzinárodnými organizáciami, v ktorých sú zastúpené slovenské mimovládne, profesné, podnikateľské, záujmové organizácie a iné subjekty.

Materiál sa tiež nezaoberá finančnými aspektmi členstva SR v Európskej únii vzhľadom na osobitné postavenie a význam Európskej únie v kontexte zahraničnej politiky SR a vzhľadom na mechanizmy financovania jej aktivít, programov a inštitúcií. Nezaoberá sa ani oficiálnou bilaterálnou rozvojovou pomocou SR, keďže táto má svojím poslaním osobitný charakter.

Z komplexného zhodnotenia členstva SR v medzinárodných organizáciách nevyplynuli návrhy, ktoré by si vyžadovali prijatie osobitných opatrení vlády SR. Niektoré zistenia, poukazujúce na rezervy v miere a efektívnosti zapojenia sa slovenských subjektov do práce medzinárodných organizácií, resp. vo využívaní možností, ktoré z členstva vyplývajú, majú odporúčajúci charakter s tým, že Ministerstvo zahraničných vecí SR bude pokračovať v dialógu s kompetentnými rezortmi s cieľom ďalšieho zvyšovania efektivity členstva SR v týchto organizáciách.

Materiál má informatívnu povahu a nebol ani predmetom medzirezortného pripomienkového konania.

Materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.